*Pranešimas žiniasklaidai, 2024 m. gegužės 13 d.*

**„Wolt“ pristatė jau virš 1 mln. gėlių, brangiausia – 824 Eur kainavusi rožių puokštė**

**Motinos diena, kuri daugelyje valstybių minėta savaite vėliau nei Lietuvoje, platformai „Wolt“ pasižymėjo dar vienu pasiekimu – peržengta simbolinė 1 mln. pristatytų žiedų riba. Per šią šventę gėlių pardavimai išauga ne tik Lietuvoje, bet ir kitose 27 valstybėse, kuriose veikia bendrovė. Brangiausios pristatytos gėlės Lietuvoje – 50 rožių puokštė, kainavusi 225 Eur, o iš visų šalių išsiskiria 824 Eur atsiėjusi, milžiniška 301 žiedo rožių puokštė, kurią „Wolt“ pristatė Azerbaidžane.**

„Motinos diena – viena svarbiausių datų kiekvieno gėlių pardavėjo kalendoriuje. Tądien gyventojai perka tikrai daug gėlių, tad mes iš anksto ruošiamės, kad žiedus galėtume pristatyti operatyviai kaip ir įprastą dieną.

Įdomu tai, kad per šią šventę Lietuvoje populiariąsias tulpes išstumia rožės. Tuo metu Estijoje, Latvijoje, kuri ši šventė minėta savaite vėliau, ir kaimyninėje Lenkijoje per  Motinos dieną mūsų klientai dažniausiai įsigyja tulpių.

Svarbu ir tai, kad 90 proc. gėlių „Wolt“ visame pasaulyje klientams pristato iš smulkių ir vidutinių verslų ir taip prisideda prie jų augimo“, – komentuoja „Wolt“ vadovas Baltijos šalyse Mantas Lomsargis.

**Rožių puokštėms negaili ir pusės tūkstančio eurų**

Tarp milijono „Wolt“ pristatytų žiedų buvo tikrai įspūdingų, šimtus eurų kainavusių puokščių, kurios, beje, visada buvo sudarytos iš rožių.

Lietuvoje brangiausia buvo 50 baltų ir raudonų rožių puokštė, kainavusi 225 Eur, Latvijoje – raudonų rožių puokštė už 321 Eur, Estijoje – 50 žiedų rožinių rožių už 320 Eur, Lenkijoje – 212 Eur atsiėjusi 51 žiedo raudonų rožių puokštė.

Kaip minėta, iš visų išsiskiria 301 žiedo ir 824 Eur kainavusi puokštė pristatyta Azerbaidžane. Įspūdingų sumų negailima ir kitose šalyse, pavyzdžiui, brangiausia puokštė Sakartvele – 521 Eur. Kipre „Wolt“ klientas įsigijo 500 Eur kainavusią 245 rožių puokštę, lygiai tiek pat kainavo ir brangiausia  puokštė Maltoje, tiesa ji buvo kuklesnė – „vos“ 101 žiedas.

**Vietoj rožių – hortenzijos ir alyvos**

Kiek įdomesnis rekordinis užsakymas fiksuotas Serbijoje, kur XXL dydžio širdies formos dėžė su dehidratuotomis rožėmis pirkta už 580 Eur, nežymiai mažiau – 569 Eur – paklota už 100 premium rožių žiedų Vengrijoje.

Daugiausiai gėlių įsigijimų „Wolt“ fiksuoja per tarptautines šventes, tokias kaip Valentino ar Motinos diena.

Motinos dieną populiariausios yra rožės ir tulpės, tačiau ši taisyklė galioja ne visoms šalims, pavyzdžiui, Sakartvele „Wolt“ klientai tądien dažniausiai užsako alyvas, Azerbaidžane populiariausios hortenzijos ir t. t.